Мележ Иван Павлович
Мележ Иван Павлович (8. 2. 1921, Гомель губерниясы, Глинище кыштагы – 9. 8. 1976, Минск) – беларус совет жазуучусу, Беларус ССР эл жазуучусу (1972). Улуу Ата Мекендик согушка катышкан. Беларус мамлекеттик университетин бүткөн (1945). Чыгармалары 1939-жылдан жарыялана баштаган. Туңгуч аңгемелери («Бороонду бет алып» жыйнагы, 1946), «Минск багыты» (1–2-китеп, 1949–52) романы, «Согуш башталганда» (1969). Анын «Саздагы кишилер» (1961; Лениндик сыйлыгы, 1972), «Добулдун илеби» (1965) романдарында беларус айыл-кыштактарын революциячыл жол менен кайра куруу процесси, жаңырган эл турмушу баяндалат. Эки роман тең терең психологизмге каныгып, эпикалык чеберчилик менен жазылган. И. Мележ – БССР Жогорку Советинин (7–8-шайланышынын) депутаты, Тынчтыктын бүткүл дүйнөлүк советинин мүчөсү (1970), Беларуссия жазуучулар союзунун башкармасынын председателинин орун басары (1966–76). Беларус ССР мамлекеттик сыйлыгынын лауреаты (1976, өлгөндөн кийин). Орден жана медалдар менен сыйланган.
 Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7